
A LACAUNE JUHFAJTA TERMELÉSI ÉS KÜLLEMI TULAJDONSÁGAINAK ÉRTÉKELÉSE

Kulcsszavak: juhtenyésztés; lacaune; értékmérő tulajdonságok; termelési tulajdonságok
A dolgozatomban bemutatom a juh faji sajátosságait, főbb termelt termékeit (hús-, tej-, és gyapjútermelés), melyek jelentős bevételi forrást jelentenek a juhtenyésztők számára. A vizsgálatom során hangsúlyt fektettem a lacaune juhfajta bemutatására, amely kimagaslóan magas tejtermeléssel és jó hústermelőképeséggel is rendelkezik. Teje a sajtkészítéshez is ideális, mivel magas beltartalmi mutatókkal (tejzsír%, tejfehérje%) rendelkezik. A francia eredetű lacaune jól alkalmazkodott hazánkban és a legelterjedtebb tejelő juhfajta Magyarországon.
A vizsgálat során a különböző termelési tulajdonságokat értékeltem, amelyek közvetlen hatással vannak a lacaune juhok tenyésztésének eredményességére. Elsősorban a laktációs tejtermelést és a laktációs napok számát vizsgáltam. Továbbá értékeltem az átlagos napi tejmennyiséget. A szaporaság és a választási súly, mint értékmérők fontos szerepet kaptak vizsgálataim során, mivel ezek nagy hatást gyakorolhatnak az állományok szelekciójára. Ezeken túlmenően a termelt gyapjú mennyiségét és a küllemi pontszámot is figyelembe vettem, amelyek fontosak a juhok értékének és általános egészségi állapotának megítélésében. A fent említetteken kívül kidolgoztunk egy indexet (T.L.G.I.), amellyel a tejhasznú lacaune egyedek tenyésztésének gazdaságosságát mérhetjük.
Dolgozatom fő célja, hogy bemutassam a lacaune fajta gazdasági hasznát és segítséget kívánok nyújtani a tenyészetben a legjobb anyaállatok kiválasztásában, amelyek jól szolgálhatnák a tenyészet genetikai előrehaladását, valamint embrióátültetés esetén a potenciális donoranyák kiválasztását.



